Hospital til børn, unge og fødende modtager stort bidrag fra Ole Kirk Fonden.

Rigshospitalet og Ole Kirk Fonden har i dag lavet en aftale om et nyt superhospital til børn, unge, fødende og pårørende.

Det oplyser de i en pressemeddelelse.

Byggeriet kommer til at koste 2 milliarder kroner, hvoraf 600 millioner kommer fra en donation fra Lego.

Ifølge pressemeddelelsen vil hospitalet revolutionere oplevelsen for patienterne både før, under og efter behandlingen.

Regionsrådsformand i Region Hovedstaden, Sophie Hæstorp Andersen (S), kalder projektet banebrydende.

- Det er samtidigt vigtigt at føle sig tryg, når man er indlagt. Hele familien er påvirket, når et familiemedlem bliver alvorligt syg, så det, at familien kan være samlet, og at hverdagen minder om barnets normale hverdag uden for hospitalet, betyder utroligt meget.

God aftale

Regionsrådsformanden glæder sig over, at Lego har valgt at bakke op om projektet.

- Jeg er rigtig glad for, at regionen med støtte fra Ole Kirk´s Fond kan skabe nye og enestående forhold for børn, unge og fødende og et markant løft for undervisnings- og forskningsmiljøet.

Hvert år er 37.000 børn, unge og gravide i kontakt med Rigshospitalet.

Det forventes, at hospitalet står færdig og er klar til brug i 2024.